Predkladacia správa

Ministerstvo životného prostredia Slovenskej republiky predkladá návrh zákona, ktorým sa mení a dopĺňa zákon č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 146/2023 Z. z. o ochrane ovzdušia a o zmene a doplnení niektorých zákonov v znení neskorších predpisov (ďalej len „návrh zákona“) v súlade s Plánom legislatívnych úloh vlády na rok 2026 a v súlade s požiadavkami na transpozíciu smernice Európskeho parlamentu a Rady (EÚ) 2024/1785 z 24. apríla 2024, ktorou sa mení smernica Európskeho parlamentu a Rady 2010/75/EÚ o priemyselných emisiách (integrovaná prevencia a kontrola znečisťovania životného prostredia) a smernica Rady 1999/31/ES o skládkach odpadov (Ú. v. EÚ L, 2024/1785, 15.7.2024) (ďalej len „smernica (EÚ) 2024/1785“), do právneho poriadku Slovenskej republiky. V nadväznosti na uvedené požiadavky je potrebná aj novelizácia súvisiacich právnych predpisov, a to zákona č. 146/2023 Z. z. o ochrane ovzdušia a o zmene a doplnení niektorých zákonov.

Hlavným cieľom návrhu zákona je transpozícia smernice (EÚ) 2024/1785, ktorá je súčasťou opatrení Európskej únie na dosiahnutie klimatickej neutrality do roku 2050 a na posilnenie ochrany životného prostredia a ľudského zdravia. Návrh zákona rozširuje pôsobnosť integrovanej prevencie na nové sektory, a vrátane výroby batérií, a zároveň sprísňuje podmienky prevádzky prostredníctvom nového prístupu k určovaniu emisných limitov a požiadaviek na environmentálnu výkonnosť založených na najlepších dostupných technikách. Súčasne zavádza povinnosť uplatňovania systémov environmentálneho manažérstva vrátane transformačných plánov.

Navrhované zmeny sa týkajú najmä úpravy definícií, záväzných podmienok integrovaného povolenia, vybraných kategórií prevádzok (vrátane chovu hospodárskych zvierat), možnosti uplatnenia odchýlok v krízových situáciách, aktualizácie príloh č. 1 až 4 zákona a zavedenia novej prílohy č. 1a zákona. Súvisiace zmeny reflektujú aj požiadavky v oblasti tepelného spracovania odpadu.

Návrh zákona bol prerokovaný Hospodárskou a sociálnou radou Slovenskej republiky s nasledujúcimi závermi: KOZ SR, ZMOS, RUZ, SOS súhlasí s predloženým materiálom bez pripomienok a odporúča materiál na ďalšie legislatívne konanie. APZD a AZZZ SR súhlasí s predloženým materiálom s pripomienkami a odporúča návrh zákona na ďalšie legislatívne konanie. 

Návrh zákona bol predmetom skráteného medzirezortného pripomienkového konania s poukazom na čl. 14 ods. 7 Legislatívnych pravidiel vlády SR, a to z dôvodu, že v prípade ak hrozí nesplnenie záväzkov vyplývajúcich zo Zmluvy o Európskej únii alebo Zmluvy o fungovaní Európskej únie nedodržaním lehoty určenej na prebratie smernice Európskej únie, implementáciu nariadenia Európskej únie alebo rozhodnutia Európskej únie, takýto návrh možno uskutočniť v skrátenom pripomienkovom konaní. 

Návrh zákona bol predmetom medzirezortného pripomienkového konania a na rokovanie sa predkladá bez rozporov.

Návrh zákona je v súlade s Európskou chartou miestnej samosprávy.

Účinnosť návrhu zákona sa navrhuje dňa 1. januára 2027 okrem čl. I bodu 58, ktorý nadobúda účinnosť 1. januára 2036.
